ລາຄາເຂົ້າໃນເກົາຫຼີເໜືອ ແພງເປັນປະວັດການ
ອົງການຈັດຕັ້ງທີ່ບໍ່ຂຶ້ນກັບລັດຖະບານກ່າວວ່າ ອາຫານການກິນໃນເກົາຫຼີເໜືອ ມີລາຄາແພງຂຶ້ນ ຢ່າງເປັນປະຫວັດການ
ກຸ່ມຊ່ອຍເຫຼືອບັນເທົາທຸກກຸ່ມນຶ່ງຂອງເກົາຫຼີໃຕ້ກ່າວວ່າ ລາຄາເຂົ້າໃນເກົາຫຼີເໜືອໄດ້ແພງຂຶ້ນ ຢ່າງເປັນປະວັດການຊຶ່ງໄດ້ຮັບແຮງຂັບດັນຈາກການເກັບຮວບຮວມເອົາເຂົ້າໄປມອບໃຫ້ທາງ ກອງທັບເປັນພິເສດ ແລະການແຂງຄ່າຂຶ້ນຂອງເງິນຕາສະຫະລັດແລະຈີນ ອົງການ Good Friends ຊຶ່ງເປັນກຸ່ມຈັດຕັ້ງເອກກະຊົນທີ່ໃຫ້ຄວາມຊ່ອຍເຫຼືອແກ່ພວກອົບ ພະຍົບແລະພວກຂໍຢາກລີ້ໄພຊາວເກົາຫຼີເໜືອ ກ່າວໃນມື້ວັນພຸດວານນີ້ວ່າ ໃນວັນທີ 19 ມັງ ກອນຜ່ານມານີ້ເຂົ້າກິໂລນຶ່ງແມ່ນຂາຍກັນໃນລາຄາທີ່ສູງເຖິງ 3,000 ວອນຫຼືເກືອບນຶ່ງໂດລາ ຕາມອັດຕາການແລກປ່ຽນຂອງທາງການເກົາຫຼີເໜືອ ລາຄາດັ່ງກ່າວ ແມ່ນປະມານສອງເທົ່າ ຂອງລາຄາເຂົ້າທີ່ຊື້ຂາຍກັນໃນຕົ້ນເດືອນນີ້ເວລາທາງ ການເກົາຫຼີເໜືອອະນຸຍາດໃຫ້ມີການຊື້ເຂົ້າໄດ້ເພື່ອສະເຫຼີມສະຫຼອງວັນເກີດຂອງທ້າວກິມຈົງ ອຸນບຸດຊາຍຫຼ້າແລະຜູ້ທີ່ປາກົດວ່າຈະໄດ້ເປັນທາຍາດສືບທອດອຳນາດຕໍ່ຈາກທ່ານກິມຈົງອິລ ຜູ້ນຳຂອງເກົາຫຼີເໜືອນັ້ນ ອົງການ Good Friends ເວົ້າວ່າພວກເຈົ້າໜ້າທີ່ໄດ້ເກັບຮວບຮວມອາຫານການກິນໃຫ້ແກ່ ທາງກອງທັບ ຍ້ອນມີການຊັກຊ້າ ໃນການຈັດສົ່ງການຊ່ອຍເຫຼືອດ້ານອາຫານ ມາຈາກຈີນ ນອກນັ້ນ ອົງການດັ່ງກ່າວຍັງໃຫ້ຂໍ້ສັງເກດອີກວ່າ ມີຄວາມຕ້ອງການສູງ ສໍາລັບເງິນຕາຂອງ ສະຫະລັດ ແລະຂອງຈີນ